P6_TA(2007)0166

Surmanuhtluse üldine moratoorium

Euroopa Parlamendi 26. aprilli 2007. aasta resolutsioon surmanuhtluse üldise moratooriumi algatuse kohta

Euroopa Parlament,

- võttes arvesse oma 1. veebruari 2007. aasta resolutsiooni surmanuhtluse üldise moratooriumi algatuse kohta [1];

- võttes arvesse 29. juuni 1998. aasta suuniseid kolmandatele riikidele suunatud ELi poliitika kohta surmanuhtluse küsimuses;

- võttes arvesse 1.- 3. veebruaril 2007. aastal Pariisis toimunud surmanuhtluse vastase kolmanda maailmakongressi lõppdeklaratsiooni;

- võttes arvesse 19. detsembril 2006. aastal ÜRO Peaassambleel ELi eesistujariigi edastatud avaldust surmanuhtluse kaotamise kohta, millele algselt kirjutasid alla 85 riiki kõikidest geograafilistest piirkondadest;

- võttes arvesse avaldust, mille ELi eestistujariik Euroopa Liidu nimel 29. märtsil 2007. aastal ÜRO Inimõiguste Nõukogu neljandal istungjärgul esitas;

- võttes arvesse üldsuse toetust moratooriumile, mida ÜRO peasekretär hiljutise Rooma visiidi ajal väljendas;

- võttes arvesse kodukorra artikli 103 lõiget 2,

A. arvestades, et surmanuhtluse üldine moratoorium on strateegiline samm surmanuhtluse kaotamise suunas kõikides riikides;

B. arvestades, et 1. veebruari 2007. aasta resolutsioonis kutsuti ELi eesistujariiki üles esitama praegusel ÜRO Peaassambleel kiiresti resolutsiooni teksti ning teavitama Euroopa Parlamenti saavutatud tulemustest; arvestades, et käesolevaks ajaks ei ole praegusele ÜRO Peaassambleele resolutsiooni esitatud;

C. arvestades, et 19. detsembril 2006. aastal ÜRO Peaassambleel ELi esitatud avaldusele surmanuhtluse kohta on praeguseks alla kirjutanud 88 riiki kõikidest geograafilistest piirkondadest,

1. kordab oma üleskutset, et ELi liikmesriigid koguksid avaldusele kolmandate riikide toetust;

2. julgustab ELi kasutama olemasolevaid võimalusi teha enamat ning kutsub liikmesriike ja ELi esitama - püüdes saavutada teistel kontinentidel asuvate riikide toetust - praegusel ÜRO Peaassambleel viivitamata resolutsiooni surmanuhtluse üldise moratooriumi kohta;

3. kutsub ELi eesistujariiki üles julgustama riike, mis ei ole veel allkirjastanud ega ratifitseerinud kodaniku- ja poliitiliste õiguste rahvusvahelise pakti teist vabatahtlikku protokolli, seda tegema, ning julgustama liikmesriike, mis ei ole allkirjastanud Euroopa inimõiguste ja põhivabaduste kaitse konventsiooni protokolli nr 13 surmanuhtluse kohta, seda tegema;

4. toetab täielikult kolmanda maailmakongressi lõppdeklaratsiooni ja kavatseb sellega seoses järelmeetmeid võtta, arendades eriti ülemaailmse surmanuhtlusevastase kampaania parlamentaarset mõõdet ning tõstatades küsimuse oma parlamentidevaheliste delegatsioonide ja osaluse kaudu AKV-ELi parlamentaarsel ühisassambleel ja Euroopa-Vahemere piirkonna parlamentaarsel assambleel;

5. kutsub nõukogu ja komisjoni üles kasutama iga võimalust toetada piirkondlike surmanuhtluse keelustamise koalitsioonide moodustamist;

6. kutsub kõiki Euroopa Liidu institutsioone ja Euroopa Nõukogu toetama ülemaailmset surmanuhtluse vastast päeva, kuulutades 10. oktoobri alates 2007. aastast surmanuhtluse vastaseks Euroopa päevaks ning toetab algatust organiseerida seoses selle päevaga surmanuhtluse teemal kõrgetasemeline Euroopa konverents; volitab presidenti ja asjaomast delegatsiooni esindama sellel sündmusel Euroopa Parlamenti;

7. teeb presidendile ülesandeks edastada käesolev resolutsioon nõukogule, komisjonile, ELi liikmesriikidele, ÜRO peasekretärile, ÜRO Peaassamblee eesistujale ning ÜRO liikmesriikidele.

[1] Vastuvõetud tekstid, P6_TA(2007)0018.

--------------------------------------------------